#  PATVIRTINTA

Chemijos ir geomokslų fakulteto dekano

2023 m. lapkričio 16 d. įsakymu

Nr. 610000-DV-27

**CHEMIJOS IR GEOMOKSLŲ FAKULTETO NEAKADEMINIŲ DARBUOTOJŲ MOTYVAVIMO TVARKOS APRAŠAS**

**I  SKYRIUS**
**BENDROSIOS NUOSTATOS**

1. Vilniaus universiteto Chemijos ir geomokslų fakulteto (toliau – fakultetas) darbuotojų motyvavimo tvarkos aprašas (toliau – Aprašas) reglamentuoja neakademinių darbuotojų skatinimo bei kitų sprendimų, susijusių su fakulteto darbuotojų, dirbančių pagal darbo sutartis, motyvacijos kėlimu, priėmimo tvarką.

2. Šiame Apraše vartojamos sąvokos:

2.1. Motyvavimas – valdymo proceso dalis, reiškianti poveikį darbuotojų elgsenai siekiant CHGF veiklos tikslų ir jų rezultatų.

2.2. Priemoka – tai papildomas darbuotojo atlyginimas, mokamas už individualius darbo rezultatus, padidintą darbo krūvį, už papildomą darbą ar papildomų pareigų ar užduočių vykdymą.

2.3. Premija – tai papildomas darbuotojo atlyginimas, mokamas ne daugiau kaip vieną kartą per metus, atlikus vienkartinę ypač svarbią įstaigos veiklai užduotį.

2.4. Skatinimas – tai motyvavimo procesas, kai naudojant vidinius ir išorinius veiksnius, darbuotojas nukreipiamas konkrečiai veiklai.

2.5. Skatinimo sistema – finansinių ir nefinansinių įvairių motyvavimo priemonių visuma.

2.6. Neakademiniai darbuotojai – fakulteto neakademinės bendruomenės nariai, dirbantys pagal darbo sutartis.

**II SKYRIUS**

**MOTYVAVIMO TIKSLAS, SKATINIMO PRIEMONĖS IR KRITERIJAI**

3. Motyvavimo tikslas – vertinti darbuotojų veiklą ir skatinti juos už labai gerą, kūrybišką darbą, iniciatyvumą, pareigingumą.

4. Darbuotojų skatinimo priemonės:

4.1. Padėka žodžiu (pareikšta susirinkimų, posėdžių, švenčių metu ar individualiai);

4.2. Fakulteto dekano ar kito įgalioto asmens padėka raštu (padėkos raštas);

4.3. Pasiūlymas dalyvauti mokymuose, apmokant mokymų išlaidas;

4.4. Priemoka už padidėjusį darbo krūvį pagal pareigybės funkcijas ar papildomų pareigų, užduočių vykdymą;

4.5. Premija už individualius darbo rezultatus, kuri skiriama atsižvelgiant į metinį vertinimą.

5. Darbuotojų skatinimo kriterijai:

5.1. Dalyvavimas projektinėje veikloje (pagalba rengiant projektus, jų koordinavimas, pagalba įgyvendinat projektus, jeigu su darbuotoju nėra sudarytas susitarimas dėl papildomo darbo);

5.2. Dalyvavimas susitikimuose, komisijose ir naujų dokumentų susijusių su fakulteto tikslų ir uždavinių įgyvendinimu rengimas ar pagalba juos rengiant;

5.3. Darbuotojo iškeltos ir dekano patvirtintos bei fakultete įgyvendintos naudingos iniciatyvos;

5.4. Kiti papildomi darbai, nenumatyti pareigybės aprašyme.

6. Motyvavimo tvarkoje įtvirtinti skatinimo principai turi būti:

6.1. Aiškiai apibrėžti ir kiekybiškai ar kokybiškai identifikuojami;

6.2. Objektyvūs (vienodai taikomi visiems neakademiniams darbuotojams).

**III SKYRIUS**

**BAIGIAMOSIOS NUOSTATOS**

7. Fakulteto neakademiniams darbuotojams skatinimo priemonės skiriamos dekano įsakymu arba žodiniu nurodymu dekanato posėdyje.

8. Tiesioginis neakademinio darbuotojo vadovas du kartus per metus gali siūlyti skirti priemoką už papildomą darbą.

9. Premija neakademiniam darbuotojui skiriama dekano teikimu vieną kartą per metus.

10. Skatinimo priemonės neakademiniams darbuotojams netaikomos, jeigu 6 mėnesių laikotarpyje buvo įvykdytas darbo drausmės pažeidimas.

11. Finansinių skatinimo priemonių neakademiniams darbuotojams dydis nustatomas atsižvelgiant į patvirtintą fakulteto biudžetą pagal galimybes ir negali viršyti Vilniaus universiteto darbo užmokesčio tvarkoje nustatytų dydžių.